
רקע:

בהתאם למדיניות המשרד הבאה לידי ביטוי בנוהל זכאות לסיוע של חסרי דירה מס' 08/01  (להלן: "הנוהל"), רשאים להירשם לתכנית הסיוע לחסרי דירה, הכוללת בין היתר סיוע בשכר דירה, רק מי שעומדים בדרישת התושבות שבנוהל (במקרה של משפחה כל בני המשפחה). 
יובהר כי לא רשאים להירשם לתכנית הסיוע תושבים ארעיים שהינם בעלי אשרה ורישיון לישיבת ארעי מסוג א' 1 אם תאריך כניסתם לארץ הוא 1.1.92 ואילך.
בהתאם לכך, גם וועדות החריגים, אינן מוסמכות למעשה לדון בבקשותיהם של מי שכלל אינם רשאים להירשם לתכנית הסיוע מאחר שאינם עומדים בדרישת התושבות, אלא רק בעניינם של מי שרשאים להירשם לתכניות הסיוע, אך אינם זכאים לסיוע בשל אי עמידה בקריטריונים ובכללים המזכים בסיוע. 


על אף האמור לעיל, הפרקטיקה הנהוגה מזה עשור היא להעניק סיוע לזרות (שאינן עומדות בדרישת התושבות) נפגעות אלימות המצויות בסיכון, כחריג ולפנים משורת הדין, במסגרת ועדת חריגים שתקציבה מוגבל.
מדיניות זו עולה בקנה אחד (אף אם אינה זהה) עם המלצות הצוות הבינמשרדי בנושא שירותים סוציאליים לזרים שאינם ברי הרחקה, אשר הועברו לשר הרווחה ומאזנים בין הצרכים ההומניטריים של מי שמצוי בסיכון לבין המגבלה התקציבית.
מדובר בהמלצות שטרם יושמו וממתינות לקבלת אישור על ידי כלל השרים שההמלצות רלוונטיות למשרדיהם, ולאישור תקציבי.

כאמור, המשרד פועל בהתאם למדיניות שצוינה לעיל, והכללים אף עוגנו ופורסמו באתר המשרד.

בעקבות  פניות שהתקבלו לאחרונה בהם התושב הזר הינו הורה לילד/ים בעלי אזרחות ישראלית 
עלה הצורך לדון בשאלת הסיוע בשכר דירה במקרים בהם  בשל תפקוד לקוי של ההורה העונה על דרישת התושבות או היעדרו, ניתנה המשמורת לבן הזוג שאינו עומד בדרישת התושבות. 

החלטה:

[bookmark: _GoBack]בנסיבות בהם הורה שאינו עונה על דרישת התושבות (כפי שהיא מוגדרת בנוהל) מקבל משמורת על ילד/ים בעל/י אזרחות ישראלית – תועבר הבקשה לדיון ובחינה בוועדת חריגים, וזאת לאור מצבם המשפטי של הילדים.

